Document ID: 32009L0161

ΟΔΗΓΊΑ 2009/161/ΕΕ ΤΗΣ ΕΠΙΤΡΟΠΉΣ
της 17ης Δεκεμβρίου 2009
για τη θέσπιση τρίτου καταλόγου ενδεικτικών οριακών τιμών επαγγελματικής έκθεσης κατ’ εφαρμογή της οδηγίας 98/24/ΕΚ του Συμβουλίου και για την τροποποίηση της οδηγίας 2000/39/ΕΚ της Επιτροπής
(Κείμενο που παρουσιάζει ενδιαφέρον για τον ΕΟΧ)
Η ΕΥΡΩΠΑΪΚΗ ΕΠΙΤΡΟΠΗ,
Έχοντας υπόψη:
τη συνθήκη για την Ευρωπαϊκή Ένωση και τη συνθήκη για τη λειτουργία της Ευρωπαϊκής Ένωσης,
την οδηγία 98/24/ΕΚ του Συμβουλίου, της 7ης Απριλίου 1998, για την προστασία της υγείας και ασφάλειας των εργαζομένων κατά την εργασία από κινδύνους οφειλόμενους σε χημικούς παράγοντες (1), και ιδίως το άρθρο 3 παράγραφος 2,
τη γνώμη της συμβουλευτικής επιτροπής για την ασφάλεια και την υγεία στο χώρο εργασίας,
Εκτιμώντας τα ακόλουθα:
(1)
Σύμφωνα με την οδηγία 98/24/ΕΚ, η Επιτροπή προτείνει τον καθορισμό ευρωπαϊκών στόχων, σε κοινοτικό επίπεδο, υπό μορφή ενδεικτικών οριακών τιμών επαγγελματικής έκθεσης (ΕΟΤΕΕ) για την προστασία των εργαζομένων από χημικούς παράγοντες.
(2)
Η Επιτροπή, κατά την εκτέλεση του έργου αυτού, επικουρείται από την επιστημονική επιτροπή για τα όρια έκθεσης, κατά τη διάρκεια της εργασίας, σε χημικές ουσίες (SCOEL), που έχει συσταθεί κατ’ εφαρμογή της απόφασης 95/320/ΕΚ της Επιτροπής (2).
(3)
Οι ενδεικτικές οριακές τιμές επαγγελματικής έκθεσης είναι μη δεσμευτικές τιμές με κριτήριο την υγεία, που προέρχονται από τα πιο πρόσφατα διαθέσιμα επιστημονικά δεδομένα και λαμβάνουν υπόψη τη διαθεσιμότητα τεχνικών μέτρησης. Ορίζουν τα επίπεδα κατωφλίου έκθεσης κάτω από τα οποία δεν αναμένονται, γενικά, επιβλαβείς συνέπειες από τη βραχυχρόνια έκθεση ή καθημερινή έκθεση σε κάποια ουσία κατά τη διάρκεια του επαγγελματικού βίου. Οι τιμές αυτές αποτελούν ευρωπαϊκούς στόχους προκειμένου να βοηθήσουν τους εργοδότες στον καθορισμό και στην αξιολόγηση των κινδύνων, σύμφωνα με το άρθρο 4 της οδηγίας 98/24/ΕΚ.
(4)
Για κάθε χημικό παράγοντα για τον οποίο καθορίζεται ενδεικτική οριακή τιμή σε κοινοτικό επίπεδο, τα κράτη μέλη οφείλουν να καθορίσουν εθνική οριακή τιμή επαγγελματικής έκθεσης, λαμβάνοντας υπόψη την κοινοτική οριακή τιμή, αλλά μπορούν να προσδιορίσουν τη φύση της σύμφωνα με την εθνική νομοθεσία και πρακτική.
(5)
Οι ενδεικτικές οριακές τιμές επαγγελματικής έκθεσης πρέπει να θεωρούνται σημαντικό μέρος της γενικής προσέγγισης για την εξασφάλιση της προστασίας της υγείας των εργαζομένων στον χώρο εργασίας έναντι των κινδύνων που οφείλονται σε επικίνδυνες χημικές ουσίες.
(6)
Από τα αποτελέσματα των αξιολογήσεων κινδύνου και των στρατηγικών μείωσης του κινδύνου που αναπτύχθηκαν στο πλαίσιο του κανονισμού (ΕΚ) αριθ. 793/93 του Συμβουλίου για την αξιολόγηση και τον έλεγχο των κινδύνων από τις υπάρχουσες ουσίες (3), προκύπτει η ανάγκη για τη θέσπιση ή την αναθεώρηση των ορίων επαγγελματικής έκθεσης για ορισμένες ουσίες.
(7)
Η οδηγία 91/322/EOK της Επιτροπής (4), όπως τροποποιήθηκε με την οδηγία 2006/15/ΕΚ (5), περιέχει οριακές τιμές επαγγελματικής έκθεσης για 10 ουσίες και εξακολουθεί να ισχύει.
(8)
Ο πρώτος και ο δεύτερος κατάλογος ΕΟΤΕΕ θεσπίστηκαν με τις οδηγίες 2000/39/ΕΚ (6) και 2006/15/ΕΚ της Επιτροπής στο πλαίσιο της οδηγίας 98/24/ΕΚ. Με την παρούσα οδηγία θεσπίζεται τρίτος κατάλογος ΕΟΤΕΕ στο πλαίσιο της οδηγίας 98/24/ΕΚ.
(9)
Η SCOEL αξιολόγησε, σύμφωνα με το άρθρο 3 της οδηγίας 98/24/ΕΚ, συνολικά 19 ουσίες που απαριθμούνται στο παράρτημα της παρούσας οδηγίας. Μία από τις ουσίες αυτές, η φαινόλη, έχει συμπεριληφθεί στο παράρτημα της οδηγίας 2000/39/ΕΚ. Η SCOEL επανεξέτασε την ΕΟΤΕΕ για την ουσία αυτή με βάση τα πρόσφατα επιστημονικά δεδομένα και συνέστησε τον καθορισμό τιμής βραχυχρόνιας έκθεσης (STEL) για να συμπληρωθεί η υπάρχουσα μέση χρονικά σταθμισμένη τιμή (TWA). Συνεπώς, αυτή η ουσία που πλέον παρατίθεται στο παράρτημα της παρούσας οδηγίας πρέπει να διαγραφεί από το παράρτημα της οδηγίας 2000/39/ΕΚ.
(10)
Ο υδράργυρος είναι μια ουσία με δυνητικά σοβαρές συσσωρευόμενες συνέπειες για την υγεία. Κατά συνέπεια, πρέπει να προβλεφθεί η επιτήρηση της υγείας και, μεταξύ άλλων, η βιολογική παρακολούθηση, ως συμπλήρωμα των ΕΟΤΕΕ, σύμφωνα με το άρθρο 10 της οδηγίας 98/24/ΕΚ.
(11)
Είναι επίσης ανάγκη να καθοριστούν οριακές τιμές βραχυχρόνιας έκθεσης για ορισμένες ουσίες, προκειμένου να συνεκτιμηθούν οι συνέπειες της βραχυχρόνιας έκθεσης.
(12)
Για ορισμένες ουσίες, είναι ανάγκη να ληφθεί υπόψη το ενδεχόμενο διείσδυσης μέσω του δέρματος, προκειμένου να εξασφαλιστεί το μέγιστο δυνατό επίπεδο προστασίας.
(13)
Η παρούσα οδηγία πρέπει να συνιστά ένα πρακτικό βήμα προς την επίτευξη της κοινωνικής διάστασης της εσωτερικής αγοράς.
(14)
Τα μέτρα που προβλέπονται στην παρούσα οδηγία είναι σύμφωνα με τη γνώμη της επιτροπής που συστάθηκε βάσει του άρθρου 17 της οδηγίας 89/391/ΕΟΚ του Συμβουλίου, της 12ης Ιουνίου 1989, σχετικά με την εφαρμογή μέτρων για την προώθηση της βελτίωσης της ασφάλειας και της υγείας των εργαζομένων κατά την εργασία (7),
ΕΞΕΔΩΣΕ ΤΗΝ ΠΑΡΟΥΣΑ ΟΔΗΓΙΑ:
Άρθρο 1
Κατ’ εφαρμογή της οδηγίας 98/24/ΕΚ, με την παρούσα οδηγία θεσπίζεται τρίτος κατάλογος κοινοτικών ενδεικτικών οριακών τιμών επαγγελματικής έκθεσης για τους χημικούς παράγοντες που παρατίθενται στο παράρτημα.
Άρθρο 2
Τα κράτη μέλη καθορίζουν εθνικές οριακές τιμές επαγγελματικής έκθεσης για τους χημικούς παράγοντες που παρατίθενται στο παράρτημα, συνεκτιμώντας τις κοινοτικές τιμές.
Άρθρο 3
Στο παράρτημα της οδηγίας 2000/39/ΕΚ, η παραπομπή στην ουσία φαινόλη διαγράφεται.
Άρθρο 4
1. Τα κράτη μέλη θέτουν σε ισχύ τις απαραίτητες νομοθετικές, κανονιστικές και διοικητικές διατάξεις για να συμμορφωθούν με την παρούσα οδηγία το αργότερο έως τις 18 Δεκεμβρίου 2011.
Ανακοινώνουν αμέσως στην Επιτροπή το κείμενο των εν λόγω διατάξεων καθώς και πίνακα αντιστοιχίας μεταξύ αυτών των διατάξεων και των διατάξεων της παρούσας οδηγίας.
Όταν τα κράτη μέλη θεσπίζουν τις εν λόγω διατάξεις, αυτές περιέχουν αναφορά στην παρούσα οδηγία ή συνοδεύονται από την αναφορά αυτή κατά την επίσημη δημοσίευσή τους. Ο τρόπος της αναφοράς αποφασίζεται από τα κράτη μέλη.
2. Τα κράτη μέλη ανακοινώνουν στην Επιτροπή το κείμενο των ουσιωδών διατάξεων εσωτερικού δικαίου τις οποίες θεσπίζουν στον τομέα που διέπεται από την παρούσα οδηγία.
Άρθρο 5
Η παρούσα οδηγία αρχίζει να ισχύει την εικοστή ημέρα από τη δημοσίευσή της στην Επίσημη Εφημερίδα της Ευρωπαϊκής Ένωσης.
Άρθρο 6
Η παρούσα οδηγία απευθύνεται στο κράτη μέλη.
Βρυξέλλες, 17 Δεκεμβρίου 2009.

Labels: 0
1
9
20